Żewġ żgħażagħ Franċiżi ngħataw il-libertà kkondizzjonata wara li ammettaw li kellhom fil-pussess tagħhom il-kannabis. Waqt tfittxija li saret f’appartament f’Tas-Sliema fejn jgħixu l-Franċiżi, il-Pulizija sabet biżżejjed kannabis biex isiru għaxar joints. Il-Pulizija ssejħu fl-appartament wara li xi ġirien ilmentaw minn mużika għolja. Hekk kif daħlu fl-appartament il-Pulizija setgħu jxommu riħa mhux tas-soltu u raw xi weraq kannella fl-aħdar fuq il-mejda, li ssuspettaw li kienu tal-kannabis. L-Avukat difensur Jason Grima qal li fi Franza, il-pussess tal-kannabis kien ittollerat. Min-naħa tiegħu l-Maġistrat Ian Farrugia qal li din kienet ukoll id-direzzjoni li qed tieħu Malta u kemm il darba tidħol fis-seħħ il-liġi l-ġdida, il-pulizija kienu jagħtuhom twissija u jieħdulhom isimhom f’każ li dan ikun l-ewwel każ tagħhom.